Aden abi nibënnubien Edusaden anoentsëqui ambi Dasado uincuenmiondacno Betania caid yacno Esus chopondash.
Cuëdënquin bedantequid tsusedpabon:
Ma cun mado uënësmenquio icnu,
queshun obeca caniactsëc cuessunniampid tantiec cuëdënquin bedante 5tedec ushabicnuc nepondash.
Ambo choacsho issun:
Pemenu,
queshun ambocquidon:
Esusbëtan pec cho,
cac puduedash Esus Dasadobëd tabadsho Dasadon chuchu Madtan pete menebampondash.
Adnubien aton chibi Madian:
Esus bëdamboshëcquid neque.
Ismenu,
quequin tantiaquin ambi piucquid dadpenquio menequin bedaid sedunten cushtoaid naddo caid danoshquete bëdambo nuadquidën Esus tanoshcapondash.
Adotanquin aton manëdaidëmbi Madian taucpondash.
Aden tanoshcaid shubu anuesquiec natiambo nuadpondash.
Adosho issumbien abëd icquid abentsëcshun Udas Iscadioten Esus bedmetequidën naden Madia chushcapondash:
¿Atotsi queshun aden nai?
Aid danoshquete menequin piucquid dadpenquio seta abentsëc matanmec chonoadshun bedaidtedquiobi mimbi bedtsenoc.
Adoshombic piucquid nibëdquido aid piucquid menebantiadquidi mimbi naic,
capondash Udasën.
Aden chuisho tantiashun aton piucquid nibëdquido tantiaquidquio dampondambi.
Ubitedishun piucquid dayun uaquid iquequi abibi ampeshumënquid icquimbi aden Udasën muaquin Madia chushcapondash.
Adshobien Esusën:
Padi.
Chushcainda.
Ma nuquin matsesën uënësaid bëdambo nuadnuc danoshquete danoshcapaid yoc.
Adombuembidi ubi uënësacsho chococate tantiaquin Madian ubi tanoshcaquin naic.
Piucquid nibëdquido mibëd tabadquid nibëdenquio iquendac.
Ubien mibëd icbuedi nibëdquio yanendac,
quepondash Esus Udas chiec.
Adnubien:
Betania yacno Esus choaccosh,
quequin chuisho tantiash Edusaden yacnouësh cun matses isadaidbon chuiquido dadpen Esus isec chochopondash.
Ambobidi Dasado Esusën uincuenmiondaid icsho aidtsen isnuec chochopondash.
Chochoshon Dasado issumbien utsin utsinquien:
Nadatiambocquin nabanquidquio yec Nuquin Papan Chomiaidquio nec,
quequin Esus tantiabempondash.
Aden Esus tantiabenshun aton chuiquidon chiaid tantienquio yanec cuëshëdpanëdash.
Adsho isash nëishtanequien Nuquin Papa ismequin nëish iua cuessunneshun pichicaquidon chuiquid tapabo:
Ambi uincuenmiaid Dasado issun Esus tantiabenosh,
quioshe.
Dasadotsembien cuessunnemetiad,
quecuededpanëdash.